Homotherium

* *H. ischyrus*
* *H. latidens*
* *H. serum*
* *H. venezuelensis*

***Homotherium*** var ei slekt med store sabeltannkatter. De var morfologisk temmelig forskjellige fra nålevende katter og døde ut mot slutten av pleistocen.

## Kroppsbygning og utbredelse
*Homotherium* hadde lange, sabelformede og sagtakkede øvre hjørnetenner. Forlemmene var kraftige, og ryggen var bakoverskrånende. Utbredelsen strakte seg fra sørlige Afrika gjennom Eurasia og Nord-Amerika helt til nordlige Sør-Amerika. I dette enorme området fantes *Homotherium* i ulike habitater fra tett vegetasjon på Java til den åpne steppe-tundraen i Holarktis.

Det er funnet få fossiler av *Homotherium*, betraktelig færre enn av *[[Brølekatter|Panthera]]* og *[[Smilodon]]*, Det genetiske mangfoldet i fossilene er likevel stort, noe som tyder på at bestandene må ha vært store. De eldste fossilene er omtrent fire millioner år gamle, altså fra tidlig pliocen, og de yngste fossilene er fra overgangen mellom pleistocen og holocen for  siden.

Genetiske studier viser at utviklingslinja som førte fram til *Homotherium*, skilte lag med de nålevende kattene allerede for 22,5 millioner år siden. Genetiske signaturer kan tyde at *Homotherium* var dagaktiv med et velutviklet sosialt system og at den drev med utmattelsesjakt. Et annet tegn på at de var dagaktive er at synssenteret i hjernen var stort og komplisert. De fleste nålevende katter jakter derimot i skumringen eller om natta.

I 2020 ble en mumifisert *Homotherium*-unge funnet innfrosset i permafrosten nordøst i Sakha i Sibir. Den er datert til å være omtrent  gammel. Ungen er ganske forskjellig fra like gamle løveunger. Snuten har en spesiell form med stor munnåpning, ørene er små, og nakken er lengre og dobbelt så tykk som hos en løveunge.

Inntil ganske nylig var det yngste sikre funnet av *Homotherium latidens* i Europa en  gammel hjørnetann fra Steinheim an der Murr i Tyskland. I England er det gjort funn av tenner i lag fra siste istid, men de ser ut til å ha blitt importert fra kontinentet av mennesker. I 2000 ble deler av en kjeve funnet under bunntråling i Nordsjøen utenfor den nederlandske kysten. Dette funnet er datert til , og derfor vet man nå sikkert at arten ennå forekom i siste istid på Doggerland mens Nordsjøen var tørrlagt. Det er ikke kjent om arten eksisterte sammenhengende i Europa gjennom sein pleistocen, eller om funnet i Nordsjøen skyldes at *Homotherium* hadde gjeninnvandret fra Nord-Amerika.

## Økologi
*Homotherium* var en toppredator, og byttet var arter i den pleistocene megafaunaen. *Homotherium* levde sammen med og klarte å hevde seg i konkurransen med andre store katter som løve (*Panthera leo*), huleløve (*P.&nbsp;spelaea*), leopard (*P.&nbsp;pardus*) og den utdødde dolketannkatten *Megantereon cultridens* i Eurasia og Afrika, tiger (*P.&nbsp;tigris*) i Sørøst-Asia, og jaguar (*P.&nbsp;onca*), amerikaløve (*P.&nbsp;atrox*) og andre utdødde sabeltannkatter (*Smilodon*&nbsp;spp.) i Amerika.

*Homotherium* levde også sammen med flere arter av hominider som *[[Australopithecus]]* i Afrika i pliocen, *[[Homo erectus]]* i Asia, og *[[Homo heidelbergensis]]*, neandertalere og moderne mennesker i Europa.

En studie av faunaen fra Venta Micena i sørøstlige Spania fra tidlig pleistocen gir et bilde av den økologiske nisjen til *Homotherium*. Det var fem store rovpattedyr i området: Europeisk jaguar (*Panthera gombaszoegensis*) og sabeltannkatten *Megantereon whitei* var snikjegere i tett vegetasjon. *Homotherium latidens* og hunden *[[Lycaon lycaonoides]]* drev med utmattelsesjakt på åpne sletter. Hyenen *Pachycrocuta brevirostris* åt rester etter de andre. De viktigste byttedyrene for *Homotherium* var unge sørmammuter (*Mammuthus meridionalis*), hesten *Equus altidens* og bison (*Bison* sp.).

Forholdene i Punta Lucero i Nord-Spania i tidlig midtre pleistocen var annerledes. Her jaktet *Homotherium* på store pattedyr som urokse, bison, hjort og *[[Praemegaceros]]*. Utvalget av byttedyr overlappet i stor grad med europeisk jaguar, som også forekom her.

På Java i midtre pleistocen levde *Homotherium* sammen med tiger, sabeltannkatten *Hemimachairodus zwierzyckii* og hunden *Megacyon merriami*.

Mange av de best bevarte eksemplarene av *Homotherium serum* er fra Friesenhahn Cave i Texas og er datert til sein pleistocen. På samme sted ligger det mange bein fra unge mammuter, noe som tyder på de var viktig føde for *Homotherium*. Undersøkelser av tannslitasje på beinrestene viser at *Homotherium* åt myk og seig føde, og unngikk bein på samme måte som den nålevende geparden. Løver og hyener knuser derimot bein med tennene. Måling av karbonisotoper i *Homotherium*-bein viser at de foretrakk byttedyr som beitet på C<sub>4</sub>-planter, for eksempel unge mammuter, bison, hester, og kanskje kamelen *Camelops*.

Isotopundersøkelser av *Homotherium*-rester fra Alaska viser at *Homotherium* på steppe-tundraen i Beringia ikke bare jaktet på ullhåret mammut, men også andre store pattedyr som bison, moskusfe, hest og rein.

## Systematikk
Alle funn av *Homotherium* fra sein pliocen og pleistocen i Eurasia regnes nå til arten *Homotherium latidens*, tidligere ofte kalt *Dinobastis latidens*. Mange former av denne ble før regnet som egne arter, for eksempel *Homotherium crenatidens* [*H.&nbsp;sainzelli*] i Europa i tidlig pleistocen. Eldre fossiler fra pliocen i Øst-Europa, blant annet fra Odesakatakombene, tilhører antagelig en egen art som ikke er vitenskapelig beskrevet. *Homotherium davitasvilii* fra Georgia er beskrevet på spinkelt grunnlag. De mange fossilene fra Zhoukoudian og andre steder i Kina regnes som regel til de europeiske artene, men blir av og til skilt ut som egne arter, for eksempel *Homotherium ultimus*.

Det er ikke lenger vanlig å tilordne de fragmentariske funnene fra Afrika til bestemte arter, men de har blitt regnet til *Homotherium problematicus* og *Homotherium hadarensis*. I Nord-Amerika er det to klart definerte arter: *Homotherium ischyrus* fra pliocen og tidlig pleistocen, og *Homotherium serum* fra sein pleistocen. Enkelte forskere mener derimot at det var fem arter i verdensdelen: *Homotherium idahoensis*, *Homotherium johnstoni*, *H.&nbsp;ischyrus*, *Homotherium crusafonti* og *H.&nbsp;serum*. Funnene fra pleistocen i Venezuela regnes til *Homotherium venezuelensis*.

## Galleri

Homotherium serum skull Cincinnati Museum.jpg|Skalle av*Homotherium serum*
Homotherium latidens.JPG|Skalle av*Homotherium latidens*
Homotheriumtex1.JPG|*Homotherium serum*
Homotherium venezuelensis11.JPG|*Homotherium venezuelensis*
Homotherium latidens cub mummy fig1.webp|*Homotherium*-ungen fra Sibir


## Referanser


## Eksterne lenker
*